
–	so zreteľom na svoje predchádzajúce uznesenia o Kirgizsku,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže nedávno sa uskutočnili prehliadky v sídle kirgizskej strany sociálnych demokratov (SDK); keďže pred komunálnymi voľbami v novembri 2024 okresný súd v Biškeku nariadil vyšetrovaciu väzbu vodcu SDK Temirlana Sultanbekova a ďalších predstaviteľov strany do 13. januára 2025; keďže boli zatknutí na základe obvinení z kupovania hlasov, pričom ako hlavný dôkaz slúžila zvuková nahrávka neznámeho pôvodu, v prípade ktorej nie je jasné, či môže byť použitá ako dôkaz, a jej súvislosť so zadržanými nie je známa; keďže SKD preukázala, že platby zamestnancom kampane, na ktoré odkazuje nahrávka, boli transparentné; keďže pán Sultanbekov začal protestnú hladovku v deň svojho zatknutia a jeho fyzický stav sa odvtedy vážne zhoršuje; keďže volebná komisia v Biškeku vylúčila komunálnych kandidátov strany v Biškeku;
B.	keďže v posledných rokoch sa demokratické normy a ľudské práva v Kirgizsku alarmujúco zhoršili;
C.	keďže nezávislé médiá, ako sú Kloop, Temirov Live, Ait Ait Dese a Azattyk, novinári a blogeri naďalej čelia represiám; keďže na potláčanie politických oponentov a kritikov občianskej spoločnosti sa čoraz viac využíva násilie zo strany súdov aj milícií;
D.	keďže posilnená dohoda o partnerstve a spolupráci (EPCA) medzi Kirgizskom a EÚ podlieha postupu súhlasu Európskeho parlamentu a vyžaduje si, aby Kirgizsko v plnej miere dodržiavalo svoju povinnosť chrániť ľudské práva a dodržiavať demokratické normy;
1.	je znepokojený pochybnými dôvodmi zadržiavania Temirlana Sultanbekova a ďalších prodemokratických aktivistov v Kirgizsku a možnou politickou motiváciou trestného konania proti nim;
2.	naliehavo vyzýva kirgizské orgány, aby okamžite prepustili pána Sultanbekova a ďalších predstaviteľov strany a prijali alternatívne opatrenia k zadržiavaniu pri súčasnom rešpektovaní ich práva na riadny proces v súlade s občianskymi a politickými právami zaručenými kirgizskou ústavou a medzinárodnými záväzkami; vyzýva orgány, aby zaistili jeho bezpečnosť a dobré podmienky;
3.	naliehavo vyzýva kirgizskú vládu, aby zastavila svoju kampaň zastrašovania a právneho prenasledovania opozičných strán, nezávislých médií a novinárov; je znepokojený prijatím zákona o „zahraničných agentoch“ podľa vzoru Ruska; naliehavo vyzýva kirgizské orgány, aby stiahli všetky obvinenia proti obhajcom ľudských práv vrátane Makhabat Tazhibekovej Kyzyovej, Azamata Ishenbekova, Aktileka Kaparova a Ayke Beishekeevovej, novinárov z kanálov Temirov Live a Ait Ait Dese;
4.	vyzýva kirgizské orgány, aby rešpektovali ľudské práva a dodržiavali demokratické normy a základné slobody v súlade s posilnenou dohodou o partnerstve a spolupráci a všeobecným systémom preferencií plus;
5.	vyzýva všetky inštitúcie a orgány EÚ, najmä delegáciu EÚ v Kirgizsku, aby naďalej vyjadrovali kirgizským orgánom vážne znepokojenie nad zhoršovaním situácie v oblasti ľudských práv a aby zvážili ďalšie kroky v prípade ďalšieho zhoršenia situácie;
6.	poveruje svoju predsedníčku, aby postúpila toto uznesenie Rade, Komisii, PK/VP, osobitnej zástupkyni EÚ pre Strednú Áziu, členským štátom, Rade OSN pre ľudské práva a kirgizským orgánom.

